

**Rendelettervezet**

**a polgárok személyi adatainak és lakcímének nyilvántartásából jogszabályban rögzített önkormányzati feladatok ellátásához kapcsolódó belső adatszolgáltatásról**

Tisztelt Közgyűlés!

*A polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról szóló 146/1993. (X. 26.) Korm.rendelet* (a továbbiakban: Korm.rendelet) 27. § (1) bekezdése értelmében a jegyző az általa vezetett nyilvántartásból külön kérelem nélkül is felhasználhat, illetve szolgáltathat adatot ugyanazon települési önkormányzat képviselőtestületének, polgármesterének, illetve a polgármesteri hivatal ügyintézőjének feladatai ellátásához, feltéve, hogy ezt törvény vagy törvény felhatalmazása alapján önkormányzati rendelet lehetővé teszi.

*A polgárok személyi adatainak és lakcímének nyilvántartásáról szóló 1992. évi LXVI. törvény* (a továbbiakban: Nytv.) 33. § (2) bekezdése értelmében önkormányzati rendelet alapján a helyi nyilvántartás csak a Nytv. 17. § (2) bekezdés b) pontjában meghatározott adatokat, melyek:

* *a természetes személyazonosító adatok és lakcímadatok,*
* *az értesítési cím adatok, állampolgárság, családi állapot,*
* *a házasságkötés vagy bejegyzett élettársi kapcsolat létesítésének helye,*
* *a nem,*
* *a nyilvántartásból való kikerülés oka, helye és ideje,*

adhatja át a képviselő-testület, a polgármester vagy a jegyző hatáskörébe utalt **hatósági ügyekhez, illetve hatósági nyilvántartás vezetéséhez.**

A Nytv. 21. § a) pontja szerint e törvény felhatalmazása alapján a 17. § (2) bekezdésének b) pontja szerinti fenti adatokat jogosultak igényelni a helyi önkormányzatok szervei **törvényben vagy önkormányzati rendeletben meghatározott feladataik ellátásához**.

Tekintettel arra, hogy a Hivatal minden olyan szakirodáján - mely a Hivatal ügyrendje szerinti feladatkörében hatósági ügyekben jár el,illetve törvényben vagy önkormányzati rendeletben meghatározott feladatot lát el - felmerül az ügyfelek természetes személyazonosító adatának, lakcím vagy egyéb adatainak kezelése, szükséges, hogy az Nytv. alapján a jegyző ezeket az adatokat az SZL kezelési jogosultsággal rendelkező munkakörben dolgozó kollégák útján átadhassa a hatósági ügyben eljáró hivatali szakirodának, megkönnyítve és gyorsabbá téve ezáltal az ügyintézést. Ilyen esetekben elkerülhetővé válik a kormányzati szervek útján – ugyanazon nyilvántartásból - történő adatbeszerzés szükségessége. Ilyen eset volt például egy olyan központi szerv által küldött adatkérés, amely a városi közkutak közvetlen környezetében élő marginalizált csoportok lakcím és egyéb korcsoportra lebontott adatait kérte meg a Városüzemeltetési Irodától. A rendelet, elfogadása esetén megteremti annak feltételét, hogy ebben a tekintetben hatékonyabb legyen az ügyintézés, valamint ezen okból ne merüljön fel az ügyek intézésének indokolatlan elhúzódása az adatkezelésre és iratkezelésre vonatkozó szabályok szigorú betartása mellett.

Ennek okán javasolt a tárgykörben önkormányzati rendelet megalkotása, melynek elfogadására kérem a T. Közgyűlést.

Eger, 2024. november 14.

**Dr. Barta Viktor**

jegyző